## Pravilnik o samostalnim djelatnostima koje se mogu paušalno oporezivati te načinu utvrđivanja i oporezivanja paušalnog dohotka

### NN 90/2003 (31.5.2003.), Pravilnik o samostalnim djelatnostima koje se mogu paušalno oporezivati te načinu utvrđivanja i oporezivanja paušalnog dohotka

# MINISTARSTVO FINANCIJA

1144

Na temelju članka 32. stavak 1.
Zakona o porezu na dohodak (»Narodne novine«, broj 127/00 i 150/02) ministar
financija donosi

## PRAVILNIK

### O samostalnim djelatnostima koje se mogu pauŠalno oporezivati TE naČinu utvrĐivanjA i oporezivanja pauŠalnog dohotka

1. OPĆE ODREDBE

Članak 1.

Ovim se Pravilnikom propisuju
samostalne djelatnosti iz članka 15. stavaka 1.,2. i 3.Zakona o
porezu na dohodak (u nas­tavku teksta: »Zakon«), koje se mogu paušalno
oporezivati, način utvrđivanja paušalnog dohotka, porezna osnovica, način utvr­đivanja
paušalnog poreza na dohodak i prireza porezu na dohodak te druge odredbe bitne
za provedbu paušalnog oporezivanja.

2. POREZNI OBVEZNIK

Članak
2.

(1)
Obveznik poreza na dohodak kojemu se dohodak utvrđuje u paušalnom iznosu je
fizička osoba koja ostvaruje primitke od obavljanja samostalne djelatnosti, a
nije obveznik poreza na dodanu vrijednost prema Zakonu o porezu na dodanu
vrijednost i koji ispunjava sljedeće uvjete:

1.
da samostalnu djelatnost ne obavlja u supoduzetništvu,

2.
da djelatnost ne obavlja s posloprimcima, odnosno da nema zaposlenih,

3.
da nema izdvojenih poslovnih jedinica niti proizvodnih pogona.

(2) Iznimno od odredbe stavka 1. točke 2. ovoga članka
fizičkoj osobi koja obavlja samostalnu djelatnost: puhač i brusač stakla,
bačvar, bakrokotlar, kovač, tokar, tesar, lončar, keramičar, pećar, kolar,
sitar, krznar, lančar, ljevač, stolar koji se isključivo bavi restauriranjem,
model – tolar, puškar – graver, brodograditelj, košarač, remenar, postolar,
medičar, licitar, svjećar, tkalac na tkalačkom stanu, izrada autohtonih
suvenira koji održavaju tradiciju pojedine regije, urar (isključivo održavanje
i popravci), užar, kitničar, glazbalar, vlasuljar, klobučar, mlinar, poplunar,
lutkar i po toj osnovi obveznik je poreza na dohodak, dohodak i porez mogu
utvrđivati u paušalnom iznosu i pod uvjetom da djelatnost obavljaju s
posloprimcima odnosno da imaju zaposlenih.

(3) Iznimno od odredbe stavka 1.
ovoga članka fizičkoj osobi koja obavlja samostalnu djelatnost ugostiteljstva i
trgovine i po toj osnovi obveznik je poreza na dohodak, dohodak i porez se ne
mogu utvrđivati u paušalnom iznosu.

3. UTVRĐIVANJE PAUŠALNOG DOHOTKA

Članak 3.

(1) Mjerila za utvrđivanje
paušalnog dohotka jesu:

1. prosječna plaća,

2. koeficijent područja
djelatnosti,

3. koeficijent sjedišta
djelatnosti

4. postotak smanjenja dohotka.

(2) Paušalni dohodak za
samostalnu djelatnost koju porezni obveznik obavlja u određenom mjestu je iznos
prosječene plaće pomnožen s koeficijentom područja djelatnosti i koeficijentom
sjedišta djelatnosti te umanjen za propisani postotak smanjenja dohotka.

Članak 4.

(1) Prosječna plaća iz članka 3.
stavka 1. točke 1. ovoga Pravilnika iznos je prosječne mjesečne plaće isplaćene
po jednom zaposlenom kod pravnih osoba u Republici Hrvatskoj za vremensko
razdoblje siječanj/kolovoz u godini koja prethodi poreznom razdoblju
(kalendarskoj godini) za koje se utvrđuje paušalni dohodak, a koju objavljuje
Državni zavod za statistiku.

(2) Prosječna plaća iz stavka 1.
ovoga članka umanjuje se za iznos doprinosa za obvezna osiguranja po stopi
propisanoj za obračun doprinosa iz osnovice (plaće) prema propisima o
doprinosima za obvezna osiguranja.

Članak 5.

(1) Koeficijenti područja
djelatnosti su:

1. 0,8 za djelatnost iz područja
djelatnosti »A« i »D« Nacionalne klasifikacije djelatnosti,

2.
0,9 za djelatnost iz područja djelatnosti »B« Nacionalne klasifikacije
djelatnosti,

3.
1,0 za djelatnost iz područja djelatnosti »I« i »H« Nacionalne klasifikacije
djelatnosti,

4.
1,1 za djelatnost iz područja djelatnosti »K« i »O« Nacionalne klasifikacije
djelatnosti,

5.
1,2 za djelatnosti iz područja djelatnosti »F« i »G« Nacionalne klasifikacije
djelatnosti,

6.
1,5 za sve ostale samostalne djelatnosti Nacionalne klasifikacije djelatnosti.

(2)
Umnoškom koeficijenta područja djelatnosti i iznosa prosječne plaće iz članka
4. ovoga Pravilnika dobiva se mjesečni paušalni dohodak za određenu djelatnost,
koji se množi s koeficijentom iz članka 6. i umanjuje za postotak iz članka 7.
ovoga Pravilnika.

Članak
6.

(1)
Koeficijenti sjedišta djelatnosti jesu:

1. 0,8 za djelatnost čije je
sjedište na području naselja u sastavu općine ili grada,

2.
0,9 za djelatnost čije je sjedište na području mjesta sa svojstvom općine,

3.
1,0 za djelatnost čije je sjedište na području mjesta sa svojstvom grada,

4.
1,1 za djelatnost čije je sjedište na području grada – sjedišta županije,

5.
1,2 za djelatnost čije je sjedište na području Grada Zagreba.

(2)
Umnoškom koeficijenta iz stavka 1. ovoga članka i mjesečnog iznosa dobivenog
prema članku 5. ovoga Pravilnika dobiva se paušalni dohodak za određenu
djelatnost koja se obavlja na određenom području, a koji se umanjuje za
postotak iz članka 7. ovoga Pravilnika.

Članak
7.

(1)
Postotak smanjenja dohotka iz članka 3. stavka 1. točke 4. ovoga Pravilnika je
postotak koji se primjenjuje na iznos paušalnog dohotka utvrđen prema člancima
4., 5. i 6. ovoga Pravilnika na način propisan u stavku 2. i 3. ovoga članka.

(2)
Postotak smanjenja dohotka iznosi od 0,0 do 25 posto.

(3)
Iznimno od stavka 2. ovoga članka, postotak smanjenja dohotka za djelatnost
koja se obavlja na područjima posebne državne skrbi, na otocima prve skupine i
na brdsko-planinskim područjima iznosi od 0,0 do 50 posto.

(4)
Postotak smanjenja dohotka ovisi o brojčanoj zastupljenosti djelatnosti u
mjestu u kojem se obavlja, lokaciji u odnosu na središte toga mjesta,
opremljenosti i drugim okolnostima vezanima uz djelatnost i način njezina
obavljanja.

(5)
Postotke smanjenja dohotka utvrđuje porezna uprava, područni ured nadležan
prema mjestu obavljanja djelatnosti, uz prethodno mišljenje područne obrtničke
komore, a ističu se na oglasnoj ploči područne obrtničke komore najkasnije do
1. prosinca tekuće godine za sljedeću kalendarsku godinu (porezno razdoblje).

4. GODIŠNJI PAUŠALNI DOHODAK

Članak
8.

(1)
Godišnji paušalni dohodak umnožak je mjesečnog paušalnog dohotka utvrđenog
prema člancima od 3. do 7. ovoga Pravilnika i 12 mjeseci.

(2)
U slučaju nastanka porezne obveze (početka obavljanja samostalne djelatnosti)
odnosno prestanka porezne obveze (prestanka obavljanja samostalne djelatnosti
ili prestanka uvjeta za utvrđivanje poreza u paušalnom iznosu) tijekom poreznog
razdoblja, godišnji paušalni dohodak utvrđuje se razmjerno broju mjeseci
obavljanja djelatnosti, u korist poreznog obveznika.

(3)
U slučaju privremene obustave obavljanja samostalne djelatnosti koja je
prijavljena nadležnom tijelu kod kojega je djelatnost registrirana i nadležnoj
ispostavi porezne uprave u roku određenom propisima o samostalnom obavljanju
djelatnosti i Zakonom, godišnji paušalni dohodak utvrđuje se razmjerno broju
mjeseci obavljanja djelatnosti, u korist poreznog obveznika, a porezna obveza
se za to razdoblje ne utvrđuje.

5. UTVRĐIVANJE GODIŠNJEG
PAUŠALNOG POREZA

Članak 9.

(1) Godišnji porez u paušalnom
iznosu utvrđuje se rješenjem, i to primjenom stopa poreza na dohodak iz članka
5. Zakona na godišnji paušalni dohodak utvrđen člankom 8. ovoga Pravilnika.

(2) Rješenjem iz stavka 1. ovoga
članka utvrđuje se osobito porezno (obračunsko) razdoblje na koje se porezna
obveza odnosi, iznos godišnjeg paušalnog dohotka te godišnji i mjesečni iznos
paušalnog poreza na dohodak i prireza porezu na dohodak.

 (3) Rješenje iz stavka 1. ovoga članka ispostava porezne uprave
nadležna prema mjestu prebivališta ili uobičajenog boravišta poreznog obveznika
donosi do 31. siječnja godine za tekuću godinu, a vrijedi do donošenja novog
rješenja.

(4) Rješenjem utvrđen godišnji
porez na dohodak i prirez porezu na dohodak je konačan, pa porezni obveznik po
toj osnovi ne može podnijeti godišnju poreznu prijavu.

(5) Ako tijekom poreznog
razdoblja prestanu uvjeti za utvrđivanje paušalnog dohotka i plaćanje paušalnog
poreza iz članka 32. stavka 3. Zakona i članka 2. ovoga Pravilnika, porezna
uprava ukinut će rješenje o porezu u paušalnom iznosu i donijeti rješenje o
plaćanju predujma poreza u skladu sa člankom 35. stav­kom 1. Zakona.

6. PLAĆANJE PAUŠALNOG POREZA

Članak 10.

Paušalni porez dospijeva za
plaćanje do zadnjeg dana u mjesecu za tekući mjesec, i to u visini 1/12
godišnjeg paušalnog poreza, odnosno razmjerno broju mjeseci za koje je obveza
utvrđena.

7. POSLOVNE KNJIGE I
EVIDENCIJE

Članak
11.

(1)
Porezni obveznik koji porez na dohodak od samostalne djelatnosti plaća u
paušalnom iznosu ne vodi poslovne knjige pre­ma propisima o porezu na dohodak,
osim evidencije o prometu.

(2)
Porezni obveznik koji porez na dohodak od samostalne djelatnosti plaća u
paušalnom iznosu obvezan je u evidenciji o prometu prema propisima o porezu na
dohodak, osim iznosa naplaćenih u gotovini, evidentirati i iznose naplaćene
bezgotovinskim putem.

(3)
Porezni je obveznik za svaku isporuku i obavljenu uslugu obvezan izdati račun
propisanog sadržaja u skladu s propisima o porezu na dohodak.

8. PRIJAVA U REGISTAR
POREZNIH OBVEZNIKA

Članak 12.

(1) Porezni obveznik koji želi
prijeći na utvrđivanje paušalnog dohotka i plaćanje paušalnog poreza i prireza
od obav­ljanja samostalne djelatnosti te koji počinje obavljati samostalnu
djelatnost za koju će se utvrđivati paušalni dohodak i plaćati paušalni porez
na dohodak i prirez, obvezan je poreznoj upravi nadležnoj prema mjestu
prebivališta ili uobičajenog boravišta podnijeti prijavu u registar poreznih
obveznika, u skladu s propisima o porezu na dohodak.

(2)
Prijava u registar podnosi se u roku osam dana od dana početka obavljanja
samostalne djelatnosti, a kod prelaska na utvrđivanje paušalnog dohotka i
plaćanje paušalnog poreza do kraja tekućeg razdoblja, za iduće porezno
razdoblje.

(3)
Ako tijekom poreznog razdoblja za koje je porez utvrđen u paušalnom iznosu
porezni obveznik prestane obavljati samostalnu djelatnost odnosno ako prestanu
uvjeti propisani člankom 2. ovoga Pravilnika ili samostalna djelatnost počinje
mirovati (privremena obustava samostalne djelatnosti), porezni obveznik dužan
je poreznoj upravi nadležnoj prema mjestu prebivališta ili uobičajenog
boravišta podnijeti prijavu o prestanku odnosno privremenoj obustavi u roku 8
dana od dana nastanka promjene.

(4)
Porezni obveznik koji želi prijeći na utvrđivanje pau­šal­nog dohotka obvezan
je uz prijavu iz stavka 1. ovoga članka dostaviti:

1.
pregled primitaka i izdataka prema podacima iz Knjige primitaka i izdataka –
Obrazac KPI,

2.
pregled ukupnog iznosa tražbina, a na temelju izdanih računa iz Evidencije o
tražbinama i obvezama – Obrazac TO za porezno razdoblje (kalendarsku godinu)
koje prethodi godini prelaska na paušalni dohodak.

9. PRIJELAZNE I ZAVRŠNE
ODREDBE

Članak
13.

(1)
Iznimno od odredbe članka 12. stavka 2. ovoga Pravilnika, prijavu u registar
poreznih obveznika u slučaju promjene načina oporezivanja za 2003. godinu,
porezni obveznici podnose nadležnoj poreznoj upravi do kraja lipnja 2003.
godine.

(2)
U slučaju iz stavka 1. ovoga članka porezni obveznik je dužan podatke iz članka
12. stavka 4. ovoga Pravilnika dostaviti i za razdoblje od početka godine do
dana podnošenja zahtjeva.

(3)
Postotak smanjenja dohotka za djelatnost koja se obavlja na brdsko-planinskim
područjima iz članka 7. stavka 3. ovoga Pravilnika primjenjivat će se kada ta
područja budu propisana, u korist poreznog obveznika.

Članak
14.

Ovaj
Pravilnik stupa na snagu s danom objave u »Narodnim novinama«.

Klasa:
410-01/02-01/479
Urbroj: 513-07/03-11
Zagreb, 26. svibnja 2003.

Ministar
financija
**dr. Mato Crkvenac,** v. r.

Pravilnik, NN 90/2003-1144